ส่วนที่ 1

ข้อมูลสรุป (Executive Summary)

บริษัท ไทยเอนจิน เมนูแฟ็คเจอริ่ง จำกัด (มหาชน) ประกอบธุรกิจหลักประเภท
ผลิตและจำหน่ายเครื่องยนต์ต้นกำลังภายใต้เครื่องหมายการค้า “มิตซูบิชิ”
แต่เพียงผู้เดียวในประเทศไทย และกลุ่มประเทศเอเชียตะวันออกเฉียงใต้
โดยได้รับความช่วยเหลือทางด้านเทคโนโลยีจากบริษัท มิตซูบิชิ เฮฟวี่ อินดัสทรี่ส์ จำกัด
แห่งประเทศญี่ปุ่น บริษัท ไทยเอนจิน เมนูแฟ็คเจอริ่ง จำกัด (มหาชน)
เป็นผู้ประกอบและจำหน่ายเครื่องยนต์ดีเซลขนาดเล็ก ภายใต้เครื่องหมายการค้า “มิตซูบิชิ”
แต่เพียงผู้เดียวในประเทศไทย โดยมีรายได้หลักมาจากการจำหน่ายเครื่องยนต์และชิ้นส่วนอะไหล่

บริษัทฯ มีบริษัทย่อย 3 บริษัทคือ บริษัท เท็ม พาร์ท (1995) จำกัด
ซึ่งถูกจัดตั้งขึ้นโดยมีวัตถุประสงค์
เพื่อใช้สิทธิประโยชน์ที่ได้รับจากการยกเว้นภาษีเงินได้นิติบุคคลจากการส่งเสริมการลงทุน
โดยสิทธิประโยชน์ที่ได้รับจากการยกเว้นภาษีเงินได้นิติบุคคลนี้
จะต้องเป็นการผลิตชิ้นส่วนเพื่อจัดจำหน่ายในประเทศหรือส่งออกไปยังต่างประเทศเท่านั้น บริษัท
ทีอีเอ็ม แอสเซ็ท รีคอฟเวอรี่ จำกัด ทำหน้าที่ติดตามเรียกเก็บหนี้กับลูกหนี้ของ บริษัท ไทยเอนจิน
เมนูแฟ็คเจอริ่ง จำกัด (มหาชน) และบริษัท ที.อี.เอ็ม บิวสิเนส โอเปอร์เรชัน จำกัด
ทำหน้าที่ผลิตเครื่องยนต์ดีเซลขนาดเล็ก

การตลาดและภาวะการแข่งขัน

ภาวะเศรษฐกิจในปี 2544
ธนาคารแห่งประเทศไทยคาดว่าตัวเลขการขยายตัวของผลิตภัณฑ์มวลรวมภายในประเทศ (GDP)
ซึ่งอยู่ในระดับร้อยละ 1.5 หรือสูงกว่าเล็กน้อย เมื่อเทียบกับในช่วงปี 2543
ซึ่งเป็นอัตราที่ชะลอตัวลง อย่างไรก็ตาม ในปี 2544 ภาคการเกษตรของไทยขยายตัวได้ค่อนข้างดี
ทำให้เกษตรกรมีรายได้สูงขึ้น ผลผลิตพืชผลและราคาพืชผล ปศุสัตว์
ที่เพิ่มขึ้นโดยรายได้ที่สูงขึ้นช่วยให้เกษตรกรสามารถใช้จ่ายได้มากขึ้น
นอกจากนี้ผลของนโยบายพักการชำระหนี้ของเกษตรกรเป็นเวลา 3 ปี
ของรัฐบาลยังเป็นแรงเสริมอีกทางหนึ่ง ที่ช่วยเพิ่มกำลังการใช้จ่ายของเกษตรกร
เนื่องจากปริมาณความต้องการเครื่องจักรกลการเกษตรจะขึ้นอยู่กับการขยายตัวของภาคเกษตรและสภาวะของตลาดสินค้าเกษตรเป็นหลัก
ดังนั้นธุรกิจเครื่องจักรกลการเกษตรหรือเครื่องยนต์ดีเซลขนาดเล็กที่เป็นเครื่องยนต์ต้นกำลังของเครื่องมือเกษตร
เช่น รถไถเดินตาม เครื่องสูบน้ำ เครื่องพ่นยาฆ่าแมลง เครื่องนวดเมล็ดพืช เครื่องปั่นไฟ
และเครื่องยนต์รถอีแต๋น รถสาลี่ เป็นต้น ส่งผลให้ตลาดเครื่องจักรกลการเกษตรของไทยในปี 2544
มีการขยายตัวในอัตราที่ค่อนข้างดี นอกจากนี้
ตลาดต่างประเทศก็อาจเป็นปัจจัยเสริมที่สำคัญอีกประการหนึ่งของการเจริญเติบโตดังกล่าว
โดยเฉพาะประเทศที่กำลังพัฒนาและภาวะเศรษฐกิจยังต้องพึ่งพารายได้จากภาคเกษตรกรรมเป็นหลัก
ต่างก็มีความต้องการเครื่องจักรกลเข้าไปช่วยในกระบวนการผลิตเพื่อเพิ่มศักยภาพในการแข่งขันของสินค้าเกษตร

บริษัทฯ
ใช้กลยุทธ์ทางการตลาดเพื่อจัดจำหน่ายโดยอาศัยการส่งเสริมการขายเพื่อสร้างภาพพจน์และค่านิยมใหม่ให้แก่เกษตรกร
ซึ่งสามารถแยกวิธีการส่งเสริมการขายโดยใช้กลยุทธ์การส่งเสริมการขายด้านผลิตภัณฑ์ (Product
Promotion) กลยุทธ์การส่งเสริมด้านราคา (Price Promotion)
กลยุทธ์การส่งเสริมการขายด้านการให้บริการหลังการขาย (Service Promotion) และ
กลยุทธ์การจัดตั้งชมรมผู้ค้าเครื่องยนต์ดีเซลมิตซูบิชิประจำภาค

ลักษณะของลูกค้า แบ่งกลุ่มลูกค้าได้ 4 กลุ่มดังนี้ กลุ่มลูกค้าเดิม
กลุ่มลูกค้าที่ใช้เครื่องยนต์ของบริษัทคู่แข่งขัน กลุ่มลูกค้าที่กำลังจะเริ่มใช้เครื่องยนต์
กลุ่มลูกค้าเป้าหมายในอนาคตนั้น สำหรับความสัมพันธ์ของลูกค้ากับบริษัทฯ บริษัทฯ
ได้วางกลยุทธ์ในลักษณะของการร่วมกิจกรรมทางการตลาด
โดยแต่ละกิจกรรมจะแบ่งกลยุทธ์แยกไปตามกลุ่มทั้ง 4 กลุ่มดังกล่าว ซึ่งจะก่อให้เกิดความสัมพันธ์ที่ดี
อันจะนำไปสู่เป้าหมายการขาย
และตัวแทนจำหน่ายจะรับช่วงดำเนินงานขายสินค้าให้แก่ลูกค้าเป็นลำดับต่อไป

การจำหน่ายและช่องทางการจัดจำหน่าย บริษัทฯ มีทั้งหมด 3 ช่องทาง
คือการจำหน่ายผ่านตัวแทนจำหน่าย (Dealer) ซึ่งตั้งร้านค้ากระจายอยู่ทั่วประเทศจำนวนมากกว่า
300 แห่ง การจำหน่ายผ่านบริษัท ไทยธุรกิจเกษตร จำกัด
เพื่อจำหน่ายต่อไปยังลูกค้าของธนาคารเพื่อการเกษตรและ สหกรณ์การเกษตร (ธ.ก.ส.)
และสหกรณ์การเกษตรเพื่อการตลาด (ส.ก.ต.)
เปิดบริการให้แก่เกษตรกรตามจังหวัดต่างๆประมาณ 70 แห่งและจำหน่ายไปยังต่างประเทศ
โดยบริษัทฯ จะเป็นผู้ส่งออกโดยตรง

สถานะของบริษัทฯ บริษัทฯ
อยู่ในระหว่างฟื้นฟูกิจการซึ่งได้รับความเห็นชอบจากศาลล้มละลายกลางเมื่อวันที่ 20 ธันวาคม 2543
โดยผู้บริหารได้มีการดำเนินการตามขั้นตอนของแผนฟื้นฟูกิจการของบริษัทฯ เป็นลำดับ

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)